Ibrahim Traoré

Ibrahim Traoré (amezaliwa 14 Machi 1988) ni afisa wa jeshi na mwanasiasa kutoka nchini Burkina Faso. Traore ameshika madaraka kama rais wa mpito wa Burkina Faso tangu mwaka 2022.
Traoré alichukua mamlaka ya Burkina Faso mwezi Septemba 2022, akimuondoa rais wa mpito Paul-Henri Sandaogo Damiba kupitia mapinduzi ya kijeshi. Akiwa na umri wa miaka , kwa sasa yeye ndiye kiongozi wa pili kwa uchanga duniani. Katika kipindi chake cha uongozi, Traoré amejaribu kuiweka nchi mbali na mamlaka ya zamani ya kikoloni, Ufaransa, na amekuwa na mchango mkubwa katika kuanzishwa kwa Muungano wa Mataifa ya Sahel.

 Maisha ya awali  
Ibrahim Traoré alizaliwa katika Kéra, Bondokuy, Mkoa wa Mouhoun, tarehe 14 Machi 1988. Baada ya kupata elimu yake ya msingi huko Bondokuy, alihudhuria shule ya upili mjini Bobo-Dioulasso ambako alijulikana kuwa "mtulivu" na "mwenye kipaji kikubwa". Kuanzia mwaka 2006, alisoma jiolojia katika Chuo Kikuu cha Ouagadougou. Alikuwa mwanachama wa Chama cha Wanafunzi Waislamu na Wamarxi walioitwa Association nationale des étudiants du Burkina (ANEB). Katika chama hiki cha mwisho, alipanda hadi kuwa mjumbe na alijulikana kwa kutetea wenzake katika migogoro. Alimaliza masomo yake ya chuo kikuu kwa heshima.
 Kazi ya jeshi  
Traoré alijiunga na Jeshi la Burkina Faso mwaka 2009, na alihitimu kutoka Chuo cha Kijeshi cha Georges-Namoano. Alitumwa Morocco kwa mafunzo ya kupambana na ndege za kivita kabla ya kuhamishiwa katika kikosi cha miguu huko Kaya, mji ulioko kaskazini mwa Burkina Faso. Akiwa amepandishwa cheo kuwa Luteni mwaka 2014, Traoré alijiunga na MINUSMAMINUSMA ni kifupi cha United Nations Multidimensional Integrated Stabilization Mission in Mali, yaani Ujumbe wa Umoja wa Mataifa wa Kudumisha Amani na Utulivu nchini Mali. Ilianzishwa mwaka 2013 na Umoja wa Mataifa kwa lengo la kusaidia kurejesha utulivu nchini Mali baada ya mgogoro wa kisiasa na kiusalama uliosababishwa na waasi wa Kaskazini mwa nchi hiyo., kikosi cha usalama wa amani cha Umoja wa Mataifa kilichohusika katika Vita vya Mali. Mwaka 2018, alitajwa kama mmoja wa askari wa MINUSMA waliokuwa "na ujasiri" wakati wa mashambulizi makubwa ya waasi katika Mkoa wa Tombouctou. Baadaye alirejea Burkina Faso ambako alishiriki katika operesheni dhidi ya uasi wa kijihadi uliokuwa ukiongezeka. Traoré alipigana huko Djibo, katika "Operesheni Otapuanu" ya mwaka 2019, na katika operesheni nyingine nyingi za kupambana na uasi kaskazini mwa nchi.

Alipandishwa cheo kuwa nahodha wa jeshi mwaka 2020. Baadaye Traoré alisema kuwa alianza kukata tamaa na uongozi wa nchi yake kipindi hicho, baada ya kuona ukosefu mkubwa wa vifaa miongoni mwa wanajeshi wa Burkina Faso, huku wanasiasa wakigawa "masanduku ya pesa" kwa ajili ya rushwa. Taratibu akawa msemaji wa wanajeshi waliokuwa wakihudumu kaskazini waliokuwa wakilalamikia serikali yao.

 Kupanda madarakani  
Traoré alikuwa sehemu ya kundi la maafisa wa jeshi waliounga mkono Mapinduzi ya Januari 2022 Burkina Faso na kuleta Vuguvugu la Wazalendo kwa Uokoaji na Urejeshaji serikali ya kijeshi madarakani. Kuanzia Machi 2022, alihudumu kama mkuu wa kikosi cha mizinga huko Kaya. Kuhusu kama aliwahi kuwa mwanachama wa kikosi maalum cha "Cobra", kikosi cha kupambana na ugaidi kilichoanzishwa mwaka 2019, kuna utata. Kwa mujibu wa BBC, Al Jazeera, na Die Tageszeitung, alihusishwa na kikosi hicho kwa wakati fulani. Hata hivyo, jarida la habari Jeune Afrique lilidai kuwa hakuwahi kuwa sehemu ya "Cobras".

Wengi wa waliounga mkono mapinduzi ya Januari walivunjika moyo na utendaji wa Paul-Henri Sandaogo Damiba, kiongozi wa serikali ya kijeshi, kutokana na kushindwa kwake kudhibiti uasi wa kijihadi. Traoré baadaye alisema kuwa yeye na maafisa wengine walijaribu kumshawishi Damiba "kuzingatia tena" vita dhidi ya waasi, lakini hatimaye wakaamua kumpindua kwa sababu "malengo yake yalikuwa yakitoka nje ya tuliyokusudia". Hali ya kutoridhika ilikuwa kubwa zaidi miongoni mwa maafisa vijana waliokuwa wakipambana na waasi mstari wa mbele. Aidha, kulikuwapo ucheleweshaji wa mishahara kwa wanajeshi wa "Cobra".

Wakati wa mapinduzi ya 30 Septemba, Traoré alikuwa bado na cheo cha Nahodha. Operesheni hiyo ilitekelezwa kwa msaada wa kikosi cha "Cobra". Mara baada ya mapinduzi, Traoré alichaguliwa kuwa kiongozi mpya wa Vuguvugu la Wazalendo kwa Uokoaji na Urejeshaji. Mnamo 6 Oktoba, alichukua pia nafasi ya Rais wa Mpito kama "Kiongozi wa Taifa, Mkuu wa Juu wa Majeshi". Aliahidi awali kuandaa uchaguzi wa kidemokrasia mwezi Julai 2024.

 Urais wa mpito  
Traoré aliingia madarakani akiahidi kurekebisha usalama wa Burkina Faso haraka, akisisitiza kuwa kurejesha amani ndilo lengo lake kuu. Mnamo Januari 2023, alitangaza "mobilization générale" (uhamasishaji wa jumla) wa raia kushiriki katika vita dhidi ya waasi wa Kiislamu.

Katika uongozi wake, Traoré alitofautiana zaidi na Ufransa, taifa lililotawala zamani, na kuimarisha uhusiano na Urusia. Vikosi vya wanamgambo wa Kirusi Wagner Group vilihusishwa na uwepo katika Burkina Faso, ingawa serikali ya Traoré ilikanusha rasmi kuwa imeingia makubaliano yoyote na kundi hilo. Aliituhumu Ufaransa kwa "kutoa hifadhi kwa magaidi", akimaanisha viongozi waasi waliokuwa wakiishi uhamishoni.

Katika jitihada za kuimarisha ushirikiano wa kikanda dhidi ya vitisho vya kigaidi, Traoré alisaidia kuanzisha Muungano wa Nchi za Sahel pamoja na viongozi wa Mali na Niger. Mkataba huu wa ulinzi wa pamoja, unaojulikana kama Charter of Liptako-Gourma, unalenga kuimarisha usalama wa nchi hizi tatu dhidi ya tishio la magaidi na uingiliaji wa mataifa ya kigeni.

Marejeo

Jamii:Waliozaliwa 1988
Jamii:Watu walio hai
Jamii:Wanasiasa wa Burkina Faso
Jamii:Viongozi wa Afrika
Jamii:Siasa ya Burkina Faso